7de Laan jammer oor Engelse advertensieDie vervaardigers van die sepie 7de Laan het Afrikaanse kykers om verskoning gevra nadat hulle ŉ Engelse advertensie uitgesaai het ter viering van die sepie se sukses by die Suid-Afrikaanse Rolprent- en Televisietoekennings (SAFTA). Channel24 berig dat ŉ storm losgebars het nadat ŉ Engelse advertensie uitgesaai is waarin 7de Laan sy kykers bedank nadat die program as Beste Sepie aangewys is by die SAFTA’s. Danie Odendaal Produksies, wat die sepie vir SABC2 vervaardig, het in ŉ verklaring om verskoning gevra aan kykers. “Danie Odendaal Produksies verstaan ten volle waarom Afrikaanse kykers ontsteld is en wil kykers verseker dat 7de Laan steeds ‘n eg-Suid-Afrikaanse, Afrikaanse sepie bly,” het die vervaardigers in ‘n verklaring gesê wat Vrydag uitgereik is. “7de Laan het ‘n baie diverse gehoor en soveel as 43% van ons kykers praat nie Afrikaans nie…” Lees meer hier. Die SAFTA’s is op 16 Maart tydens ‘n glansgeleentheid by Gallagher Estate in Midrand, Johannesburg, uitgedeel. Henry Mylne het ‘n nominasie ontvang as beste regisseur vir ‘n TV-sepie vir sy werk in 7de Laan. Die skryfspan van 7de Laan het ook ‘n nominasie ontvang. 7de Laan het uiteindelik met die beste sepie-toekenning weggestap. Dié toekenning is deur die publiek aangewys.